Title: คำสั่งหัวหน้าคณะรักษาความสงบแห่งชาติ ที่ 14/2561 เรื่อง การแต่งตั้งคณะกรรมการกำกับกิจการพลังงาน

คำสั่งหัวหน้าคณะรักษาความสงบแห่งชาติ
ที่
๑๔/๒๕๖๑
เรื่อง
การแต่งตั้งคณะกรรมการกำกับกิจการพลังงาน

โดยที่ผู้ซึ่งดำรงตำแหน่งกรรมการกำกับกิจการพลังงานตามประกาศคณะรักษาความสงบแห่งชาติ ที่ ๙๕/๒๕๕๗ เรื่อง
การให้เลขาธิการสำนักงานคณะกรรมการกำกับกิจการพลังงานพ้นจากตำแหน่งและการแต่งตั้งคณะกรรมการกำกับกิจการพลังงาน
ลงวันที่ ๑๗ กรกฎาคม พุทธศักราช ๒๕๕๗ บางคนได้พ้นจากตำแหน่งเพราะเหตุอายุครบเจ็ดสิบปีบริบูรณ์และบางคนได้ลาออกจากการดำรงตำแหน่ง
ทำให้คณะกรรมการกำกับกิจการพลังงานที่เหลืออยู่ขาดผู้เชี่ยวชาญหรือมีประสบการณ์ในสาขาอันจะเป็นประโยชน์ต่อกิจการพลังงานทำให้ไม่อาจปฏิบัติหน้าที่ในรูปแบบคณะกรรมการที่ต้องการกรรมการที่มีความรู้ความเชี่ยวชาญที่หลากหลายเพื่อกำกับดูแลการประกอบกิจการพลังงานของประเทศได้อย่างมีประสิทธิภาพ
 นอกจากนี้
การที่พระราชบัญญัติการประกอบกิจการพลังงาน พ.ศ. ๒๕๕๐
ได้บัญญัติให้มีการเปลี่ยนแปลงกรรมการกำกับกิจการพลังงานบางส่วนได้ทุกสามปี
ซึ่งสมควรให้คณะกรรมการกำกับกิจการพลังงานได้ปฏิบัติตามเงื่อนไขและระยะเวลาดังกล่าว
แต่หากจะปฏิบัติตามโดยใช้วิธีสรรหาบุคคลเพื่อดำรงตำแหน่งกรรมการกำกับกิจการพลังงานในขณะนี้ตามระยะเวลา
หลักเกณฑ์ วิธีการ และเงื่อนไขการคัดเลือกกรรมการกำกับกิจการพลังงานที่กฎหมายกำหนดจะต้องใช้ระยะเวลานานอันจะส่งผลกระทบต่อการกำกับดูแลการประกอบกิจการพลังงานซึ่งมีเรื่องต้องได้รับการพิจารณาและกำกับดูแลโดยเร่งด่วน
รวมทั้งเพื่อประโยชน์ในการปฏิรูปประเทศด้านพลังงานและป้องกันผลกระทบที่อาจจะเกิดขึ้นต่อระบบเศรษฐกิจและความมั่นคงของประเทศ

อาศัยอำนาจตามความในมาตรา ๒๖๕
ของรัฐธรรมนูญแห่งราชอาณาจักรไทย ประกอบกับมาตรา ๔๔
ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๕๗
หัวหน้าคณะรักษาความสงบแห่งชาติโดยความเห็นชอบของคณะรักษาความสงบแห่งชาติจึงมีคำสั่ง
ดังต่อไปนี้

ข้อ ๑  ให้กรรมการกำกับกิจการพลังงานตามประกาศคณะรักษาความสงบแห่งชาติ
ที่ ๙๕/๒๕๕๗ เรื่อง
การให้เลขาธิการสำนักงานคณะกรรมการกำกับกิจการพลังงานพ้นจากตำแหน่งและการแต่งตั้งคณะกรรมการกำกับกิจการพลังงาน
ลงวันที่ ๑๗ กรกฎาคม พุทธศักราช ๒๕๕๗ ซึ่งปฏิบัติหน้าที่อยู่ในวันก่อนวันที่คำสั่งนี้ใช้บังคับพ้นจากตำแหน่ง

ข้อ ๒  มิให้นำบทบัญญัติที่เกี่ยวกับการสรรหาตามพระราชบัญญัติการประกอบกิจการพลังงาน
พ.ศ. ๒๕๕๐ มาใช้บังคับกับการแต่งตั้งคณะกรรมการกำกับกิจการพลังงานตามคำสั่งนี้

ข้อ ๓  ให้คณะกรรมการกำกับกิจการพลังงาน
ตามพระราชบัญญัติการประกอบกิจการพลังงาน พ.ศ. ๒๕๕๐ ประกอบด้วย
(๑)
นายเสมอใจ ศุขสุเมฆ                     ประธานกรรมการ
(๒)
นายสุธรรม อยู่ในธรรม                   กรรมการ
(๓)
นายชาญวิทย์ อมตะมาทุชาติ            กรรมการ
(๔)
นายพีระพงษ์ อัจฉริยชีวิน                กรรมการ
(๕)
นายบัณฑูร เศรษฐศิโรตม์                กรรมการ
(๖)
นายสหัส ประทักษ์นุกูล                  กรรมการ
(๗)
นางอรรชกา สีบุญเรือง                   กรรมการ

ข้อ ๔  ให้นายกรัฐมนตรีนำความกราบบังคมทูลเพื่อทรงพระกรุณาโปรดเกล้าฯ
แต่งตั้งเป็นประธานกรรมการและกรรมการตามข้อ ๓ เพื่อให้เป็นไปตามบทบัญญัติของกฎหมาย

ข้อ ๕  ให้คณะกรรมการตามข้อ ๓ ปฏิบัติหน้าที่ตั้งแต่วันที่คำสั่งนี้มีผลใช้บังคับเป็นต้นไป
โดยให้มีวาระการดำรงตำแหน่งหกปีนับแต่วันที่พระมหากษัตริย์ทรงแต่งตั้งตามกฎหมายว่าด้วยการประกอบกิจการพลังงาน
และเมื่อครบกำหนดสามปีให้กรรมการกำกับกิจการพลังงานออกจากตำแหน่งจำนวนสามคนโดยวิธีจับสลาก
และให้ถือว่าการออกจากตำแหน่งโดยการจับสลากเป็นการพ้นจากตำแหน่งตามวาระตามกฎหมายว่าด้วยการประกอบกิจการพลังงาน

ข้อ ๖  เมื่อคณะกรรมการตามข้อ ๓
พ้นจากตำแหน่งให้ดำเนินการสรรหาบุคคลเพื่อแต่งตั้งเป็นกรรมการกำกับกิจการพลังงานตามหลักเกณฑ์และวิธีการตามกฎหมายว่าด้วยการประกอบกิจการพลังงานต่อไป

ข้อ ๗  ในกรณีที่เห็นสมควรนายกรัฐมนตรีอาจเสนอให้คณะรักษาความสงบแห่งชาติแก้ไขเปลี่ยนแปลงคำสั่งนี้ได้

ข้อ ๘[๑]
 คำสั่งนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

สั่ง
ณ วันที่ ๑๔ กันยายน พุทธศักราช ๒๕๖๑
พลเอก
ประยุทธ์  จันทร์โอชา
หัวหน้าคณะรักษาความสงบแห่งชาติ

พิมพ์มาดา/จัดทำ
๑๗
กันยายน ๒๕๖๑

พจนา/ตรวจ
๑๘
กันยายน ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๒๒๕ ง/หน้า ๓๐/๑๔ กันยายน ๒๕๖๑